
תקציר פסק-דין בג"ץ 3507-24 ח"כ ד"ר אחמד טיבי נ' השר לביטחון לאומי 
הרכב השופטים אב"ד הנשיא יצחק עמית, השופטת דפנה ברק-ארז, השופט דוד מינץ

העתירה נסבה על חוקיות ההסדר לביקורים של חברי כנסת אצל אסירים ביטחוניים, אשר נקבע בהחלטת השר לביטחון לאומי, ולפיו רק נציג אחד מכל סיעה בכנסת רשאי להגיש בקשה למפגש עם אסיר ביטחוני. כמו כן, במישור הפרטני עתר ח"כ אחמד טיבי להורות שיותר לו להיפגש עם האסיר מרואן ברגותי.

בית המשפט העליון בשבתו כבג"ץ פסק פה אחד כי המתווה הסיעתי מעורר קשיים עקרוניים ומעשיים. בכלל זה נקבע כי המתווה שולל ממרבית חברי הכנסת את האפשרות למלא את תפקיד הפיקוח הפרלמנטרי על הרשות המבצעת בתחום של תנאי מאסר, פוגע במעמדו העצמאי של כל חבר כנסת כ"יחידה חוקתית" נפרדת, קושר ללא הצדקה בין הרכב הסיעות בכנסת לבין מלאכת הפיקוח הפרלמנטרי ופתוח למניפולציות שונות. כמו כן, כלל השופטים הסכימו כי יישומו של המתווה לקה בחוסר עקביות ובהפליה.

במישור האופרטיבי, הנשיא עמית והשופטת ברק-ארז סברו כי בהתחשב בקשיים המשמעותיים העולים מהמתווה הסיעתי ובעובדה שהצעות שהועלו לקיום שיח בין הרשויות לא נשאו פרי זה כמה שנים – יש לקבל את העתירה בעניין זה ולהורות על בטלותו של המתווה. מנגד, השופט מינץ סבר בדעת מיעוט כי יש למחוק את העתירה ולהותיר את הסדרת הנושא לשיח בין הרשויות גם עתה. 

לצד זאת, הוחלט פה אחד שאין מקום לתת את הסעד הפרטני, לאחר שבקשתו של העותר נשקלה לגופה על-ידי גורמי הביטחון בהתאם לנסיבות ששררו במועד הגשתה, ובכפוף לשמירת הזכות לחזור ולהגיש בקשה בעניין.

